Author: Институт перевода Библии
Date: 2022-09-30T19:40:53.088128+00:00

КъэбарышӀур: ШӀошъхъуныгъэ зиӀэхэу Коринф къалэм дэсхэм апостол Паул ятӀонэрэ тхылъэу афитхыгъэр

КъэбарышӀур: ШӀошъхъуныгъэ зиӀэхэу Коринф къалэм дэсхэм апостол Паул ятӀонэрэ тхылъэу афитхыгъэр

1. ШӀошъхъуныгъэ зиӀэхэу Коринф къалэм дэсхэм апостол Паул ятӀонэрэ тхылъэу афитхыгъэр

ШӀошъхъуныгъэ зиӀэхэу Коринф къалэм дэсхэм апостол Паул ятӀонэрэ тхылъэу афитхыгъэр

ШӀошъхъуныгъэ зиӀэхэу Коринф къалэм дэсхэм апостол Паул ятӀонэрэ тхылъэу афитхыгъэр

1. 1

2. 2

3. 3

4. 4

5. 5

6. 6

7. 7

8. 8

9. 9

10. 10

11. 11

12. 12

13. 13

АПЭРЭШЪХЬ

ШӀОШЪХЪУНЫГЪЭ ЗИӀЭХЭУ КОРИНФ КЪАЛЭМ ДЭСХЭМ АПОСТОЛ ПАУЛ ЯТӀОНЭРЭ ТХЫЛЪЭУ АФИТХЫГЪЭР

ШӀуфэс

1^1Сэ сы Паул. Тхьэм шӀоигъуагъэти, Исус Христос иапостол сыхъугъ. Тшы Тимофей сигъусэу шъо, Тхьэм ичылыс зэӀукӀэу Коринф къалэм щыӀэм щыщхэмрэ Тхьэм ицӀыф лъапӀэхэу Ахаие хэкум зэкӀэ щыпсэухэрэмрэ, мы тхылъыр къышъуфэсэтхы+.

2Тхьэу тя Тэ лъапӀэрэ Зиусхьан Исус Христосрэ анэшӀу къышъущарэфи, гупсэф къышъуарэт.

Паул Тхьэм щытхъу зэрэфишӀырэр

3Тхьэу ти Зиусхьан Исус Христос я Тэ щытхъушхор ий. ГукӀэгъушхо зиӀэ Ты лъапӀэу, гукъаоу тиӀэхэр зэкӀэ тшъхьащызыхырэу къыткъот Тхьэм,+
4сыд фэдэ гузэжъогъу тыхэтми, тегъэгушхо. Аущтэу Тхьэр къыткъотэу тызэригъэгушхорэм фэдэ къабзэу, тэри сыд фэдэ гузэжъогъу хэтхэри дгъэгушхонхэ тлъэкӀыщт. 5Сыда пӀомэ, Христос ыщэчыгъэ къинхэм тиӀахьышхо зэрахэлъым фэдэу, Христос тыгухэм арылъэу Тхьэм инэу тегъэгушхо+. 6Тэ гузэжъогъу тызыхэткӀэ, ащ тызкӀыхэтыр шъо Тхьэм шъуигъэгушхонэу, шъумыкӀодэу шъукъыгъэнэжьынэу ары. Тхьэм тызигъэгушхокӀэ, тызкӀигъэгушхорэр тэ къинхэу тщэчыхэрэм фэдэ къинхэр теубытагъэкӀэ шъущэчынэу шъуигъэлъэкӀызэ, Тхьэм шъуигъэгушхонэу ары+. 7Инэу тыкъышъущэгугъы, сыда пӀомэ, къинхэу тщэчыхэрэм шъуиӀахь къыддэшъущэчынэу ахэлъышъ, Тхьэм шъори шъузэригъэгушхощтыр тэшӀэ.

8Асие хэкум гузэжъогъоу тызщыхэтыгъэм икъэбар шъумышӀэным тыфаеп. Псэоу тыкъэнэжьынэу гугъапӀэ тимыӀэжьэу, тфэщэчыщтым нахьи нахьыбэрэ гузэжъогъушхо дэдэм тыхэтыгъ+. 9ШъыпкъэмкӀэ, хьыкумэшӀым укӀ хьыкум къыттыралъхьанэу къыӀуагъэм фэдэу къытщыхъугъ. Ар зыкӀэхъугъэр тшъхьэ тыщымыгугъэу, лӀагъэхэр къэзгъэтэджыжьырэ Тхьэм тыщыгугъыныр ары+. 10Ащ фэдэ лӀэныгъэу къытпыщылъым Тхьэм тыкъыӀэкӀихыжьыгъ, джыри тыкъыӀэкӀихыжьыщт. ШъуитхьэлъэӀухэмкӀи шъукъыддэӀэпыӀэзэ, Тхьэм къиным тыкъыӀэкӀихищыжьынэу ежь тыщэгугъы+. 11Аущтэу цӀыфыбэ къытфелъэӀунышъ, Тхьэм ынэшӀу къытщифэщт, ынэшӀу къызэрэтщифагъэм паий, цӀыфыбэмэ тэ тцӀэкӀэ Тхьэм ищытхъу аӀотэщт+.

Паул игухэлъ зыкӀызэблихъугъэр

12Мыры тызэрызыщытхъужьырэр: тызэрагъэмысэн зи щымыӀэу, Тхьэм ыгу зэӀурэ гухэлъ къабзэ тиӀэу мы дунаим, пстэуми апэу шъуадэжь, тызэрэщызекӀуагъэмкӀэ тыгухэр шыхьат къытфэхъух. Тхьэм ынэшӀу къызэрэтщифагъэм тетэу, аущтэу тызекӀуагъ, мы дунаим ицӀыфхэм яакъылышӀуагъэу зыфаӀорэм тетэу арэп+. 13-14Сыда пӀомэ, шъузэджэшъуным, къыжъугурыӀошъуным нэмыкӀ къышъуфэттхырэп. Икъоу къыжъугурымыӀуагъэри ижъугъэкъужьэу къызэрэжъугурыӀощтым сыщэгугъы. Ащыгъум ти Зиусхьан Исус къызыкӀожьыщт мафэм шъоркӀэ тызэрэзыщытхъужьыщтым фэдэу, шъори тэркӀэ шъузщытхъужьыщт+.

15Ащ сыщэгугъыти, апэу шъуадэжь сыкъэкӀонэу сыфэягъ, тӀо сишӀуагъэ къышъозгъэкӀыным пае+. 16Македоние хэкум сызежьэкӀэ, шъуадэжь сыкъекӀолӀэн сыгу хэлъыгъ; ащ сыкъызикӀыжькӀи, шъуадэжь сыкъыдырекӀолӀэжь сшӀоигъуагъ. Иудей хэкум сыкӀоным пае, сигъогукӀэ ӀэпыӀэгъу шъукъысфэхъунэуи сышъущыгугъыгъ+. 17Аущтэу гухэлъ сиӀэ зэхъум, сыгу илъыр сымышӀэу сызекӀуагъэу ара? Е мы дунаим ицӀыфхэм ягухэлъхэр зэрашӀыхэрэм фэдэу, сигухэлъхэр сэшӀыха? Зэ «Ары», зэ «Хьау, арэп» сӀонэу сихабза?

18ГущыӀэу къышъотӀуагъэр зэ арэу, зэ зэрэармырыр Тхьэм ишъыпкъагъэмкӀэ сэӀо+. 19Сыда пӀомэ, Силуан[*], Тимофей, сэры, Тхьэм ы Къо Исус Христосэу зикъэбар шъуадэжь щыдгъэӀугъэр зэ арэу, зэ армырэу хъурэп, ау Исус Христосыр ары Тхьэм тыкъызэригъэгугъэгъэ Ӏофхэр къэзгъэхъурэр, шъыпкъэу зышӀырэр+. 20Сыда пӀомэ, Тхьэм тыкъызэригъэгугъэгъэ Ӏоф пстэуми «Ары» ыкӀи «Амин» афэхъоу, ахэр къэзгъэхъурэр, шъыпкъэуи зышӀырэр Христос ары, тэ Тхьэм щытхъушхо фэтшӀыным пае+. 21Тхьэр ары шъори тэри Христос игъогу пытэу тытезгъэтырэри, тиӀоф тшӀэнэу тпшъэ къизылъхьагъэр[*]. 22Ежьыр ары ибынхэм тызэращыщыр тэзгъашӀэрэ мыхъурэу, шӀугъэ къызэрэтигъэгъотыщтым ишэсэу ежь ы Псэ ЛъапӀэ тыгухэм къарызылъхьагъэр+.

23Шъыпкъэр сымыӀомэ, сэрэкӀод. Сыкъышъушъхьасыти ары Коринф къалэм джырэ нэс сыкъызкӀэмыкӀуагъэр. АщкӀэ шыхьат къысфэхъунэу, Тхьэм зыфэсэгъазэ+. 24Шъо шъуишӀошъхъуныгъэ тетыгъо фытиӀэнэу тыфаеп, шъудгъэгушӀонэу тыкъыжъудэлажьэ нахь, сыда пӀомэ, шӀошъхъуныгъэм игъогу пытэу шъутет.

ЯТӀОНЭРЭШЪХЬ

2^1Арышъ, шъугу джыри хэсымыгъэкӀынэу шъуадэжь сыкъэмыкӀожьынэу тесыубытагъ. 2Сыда пӀомэ, сэ шъугу хэзгъэкӀымэ, шъо зыгу хэзгъэкӀыхэрэм анэмыкӀэу сызгъэгушӀонэу хэта къэнэжьырэр+? 3Шъо, сызгъэгушӀон фаехэм, сыкъызыкӀокӀэ, сыгу хэшъумыгъэкӀынэу ары джы къызэрэстхыгъэм фэдэу къызкӀышъуфэстхыгъэр. Ӏофэу сэ сызгъэгушӀорэм шъо зэкӀэми шъузэригъэгушӀорэм сицыхьэ телъ. 4Сыда пӀомэ, гузэжъогъушхорэ гумэкӀыгъошхорэ сиӀэу, сыгъэуи къышъуфэстхыгъ. Шъугу хэзгъэкӀынэу арэп къызкӀэстхыгъэр, шӀулъэгъушхоу къышъуфысиӀэр шъозгъэшӀэнэу ары нахь+.

Паул ыгу хэзгъэкӀыгъэм зэрэфигъэгъугъэр

5Зыгорэм нэмыкӀ горэм ыгу хигъэкӀыгъэмэ, зыгу хигъэкӀыгъэр сэрэп, есымыгъэлыенэу шъо зэкӀэми гухэкӀ Ӏахь къышъуфэхъугъ. 6Шъуащыщэу нахьыбэмэ ащ фэдэ цӀыфым а къинэу тешъулъхьагъэр икъущт+. 7Арышъ, гухэкӀышхом а цӀыфыр ымыгъэкӀодыным пае, ащ фэжъугъэгъун, жъугъэгушхон фае. 8Ащ пае шъуишӀулъэгъу шъыпкъэ ежъугъэлъэгъунэу сышъолъэӀу. 9СыкъызкӀэтхагъэр шъуишъыпкъагъэ зынэсырэр згъэунэфынэуи, сыд щыщымкӀэ шъукъысфэӀорышӀэмэ зэзгъэшӀэнэуи ары. 10Шъо зыфэжъугъэгъурэ цӀыфым сэри фэсэгъэгъу. Ӏофэу згъэгъугъэр, згъэгъун Ӏоф щыӀагъэмэ, сишӀуагъэ шъозгъэкӀыным пае Христос ыпашъхьэ щызгъэгъугъ, 11шэйтаным тыкъымыгъэпцӀэным пае. Сыда пӀомэ, ащ игухэлъхэр тэ тымышӀэу щытэп+.

Троадэ къалэм Паул зыщыӀукӀэгъэ гумэкӀыр

12Христос ехьылӀэгъэ къэбарышӀур згъэӀунэу Троадэ къалэм[*] сызэкӀом, Зиусхьаным зы пчъэ къысфызэӀуихыгъэ пэтми,+
13гупсэф сиӀагъэп, сыда пӀомэ, сшы Тит[*] ащ щызгъотыгъэп. Аущтэу, сшыхэм аӀапэ сыубытыжьи, Македоние хэкум сыкӀонэу гъогум сытехьажьыгъ+.

Христос текӀоныгъэр къызэрэтигъэхьырэр

14Тхьэм щытхъушхор ий. Христос тыгухэм арылъэу Тхьэм текӀоныгъэр къытегъэхь зэпыт, тэ Ӏофэу тшӀэрэмкӀи Христос ехьылӀэгъэ къэбарэу мэ ӀэшӀум фэдэр тыдэкӀи цӀыфхэм ахегъахьэ+. 15Сыда пӀомэ, цӀыфхэу мыкӀодхэу Тхьэм къыгъэнэжьхэрэми, цӀыфхэу кӀодыпӀэм игъогу тетхэми тахэтэу, тэ тызфэдэр уцэу мэ ӀэшӀу къызпихэу, Тхьэм ыпашъхьэ Христос рихьылӀэрэр ары+. 16Зы цӀыфхэм алъэныкъокӀэ лӀэныгъэ къызхэкӀырэ мэ Ӏаем тыфэд, адрэ цӀыфхэм алъэныкъокӀи щыӀэныгъэ къызхэкӀырэ мэ ӀэшӀум тыфэд. Ащ фэдэу Ӏоф зыгъэцэкӀэн хэта зылъэкӀыщтыр? 17Сыда пӀомэ, Тхьэм игущыӀэхэр зэӀызгъахьэхэрэ цӀыфыбэмэ тафэдэп. Аущтэу мыхъоу, Христос тыгухэм арылъэу, шъыпкъагъэ тиӀэу Тхьэм тырилӀыкӀошъ, ежь ыпашъхьэ игущыӀэхэр щытэгъэӀух.

ЯЩЭНЭРЭШЪХЬ

ЗэзэгъыныгъакӀэм икъэбар цӀыфхэм ятэгъашӀэ

3^1Тызщытхъужьынэу джыри зэ къэтэубла? Хьауми зыгорэм къышъуфитхыгъэу е шъо шъутхыгъэу къытщытхъурэ тхылъ горэ тищыкӀагъа, цӀыф заулэмэ зэрящыкӀагъэм фэдэу+? 2Тыгухэм арытхагъэу, къытщытхъурэ тхылъыр шъоры. ЦӀыф пстэуми а тхылъыр ашӀэн, аджын алъэкӀыщт. 3ТиӀоф шӀугъэу къыхэкӀыгъэу, Христос тхылъэу ытхыгъэм шъузэрэфэдэр къэшъогъэлъагъо. А тхылъыр къамзый мэрчэпкӀэ тхыгъэп, щыӀэныгъэ къытэзытрэ Тхьэм ы Псэ ЛъапӀэкӀэ тхыгъэ нахь. Мыжъобгъухэми атетхагъэп, цӀыфхэм агухэм арытхагъ нахь+.

4Христос Тхьэм тызэрэщигъэгугъырэм пае, аущтэу тэӀо. 5Тэр-тэрэу тилъэкӀыкӀэ зыгорэ къэтыгупшысын амал тиӀэу тӀорэп, ау лъэкӀ къытэзытырэр Тхьэр ары. 6Ащ зэзэгъыныгъакӀэм[*] тыфэлэжьэнэу лъэкӀ къытитыгъ. А зэзэгъыныгъэр гущыӀэ тхыгъэхэм атет зэзэгъыныгъэп, Тхьэм ы Псэ ЛъапӀэ дэжь къикӀырэ зэзэгъыныгъ нахь; сыда пӀомэ, гущыӀэ тхыгъэм егъалӀэх, ау Тхьэм ы Псэ ЛъапӀэ къегъэпсэужьых+.

7ХьарыфхэмкӀэ мыжъобгъухэм атетхэгъэ Тэурат хабзэм Ӏофэу ышӀагъэм лӀэныгъэ цӀыфхэм къафигъэкӀонэу арыгъэми, щытхъушхо иӀэу къэкӀуагъ. Аущтэу пегъымбар Мусэ ынэгу нэфынэшхоу къыкӀэщырэр[*] кӀодыжь пэтми, израиль цӀыфхэр ынэгу еплъынхэ алъэкӀыщтыгъэп+. 8Аущтэу зэрэщытым пае, Тхьэм ы Псэ ЛъапӀэ Ӏофэу ышӀэрэм ащ нахьи нахь щытхъушхо иӀэн фаеба? 9Тэурат хабзэу цӀыфхэр зыгъэмысэрэм Ӏофэу ышӀагъэм щытхъушхо иӀагъэмэ, Тхьэм ы Псэ ЛъапӀэу цӀыфхэм Тхьэм дэжькӀэ шъыпкъагъэ яӀэу зыгъэхъурэм Ӏофэу ышӀэрэм ащ нахьи бэкӀэ нахь щытхъушхо иӀэн фае. 10Сыда пӀомэ, Тэурат хабзэу щытхъушхо зиӀагъэм щытхъу зи имыӀэжьэу къэнэ, ыужкӀэ къэкӀогъэ къэбарышӀоу нахь щытхъушхо зиӀэм фэбгъадэмэ. 11Тэурат хабзэу кӀодыжьыщтыгъэм щытхъушхо иӀагъэмэ, къэбарышӀоу мыкӀодэу къэнэжьырэм ащ нахьи бэкӀэ нахь щытхъушхо иӀэн фае.

12Арышъ, ащ фэдэ гугъэ зэрэтиӀэм пае, тыгушхоу тыкъэгущыӀэ. 13Пегъымбар Мусэ зэрэзекӀуагъэм фэдэу тызекӀорэп. Израиль цӀыфхэм ащ ынэгу кӀэт нэфынэшхор зэрэкӀодырэр амылъэгъуным пае, ынэгу рихъуагъ. [*]
14Яакъылхэр гуркъэ хъугъэх. Непэрэ мафэм нэс пэсэрэ зэзэгъыныгъэм итхылъхэм[*] зяджэхэкӀэ, яакъылхэр ихъуагъэхэу къэнэх, сыда пӀомэ, Христос закъор ары а нэгурыхъор Ӏузыхыжьын зылъэкӀырэр+. 15Израиль цӀыфхэр непи пегъымбар Мусэ и Тэурат хабзэ зеджэхэкӀэ, агу техъон иӀ. 16Ау зыгорэм Зиусхьаным зызэрэфигъазэу, а техъуагъэр техыгъэ мэхъу+. 17Зиусхьаныр Тхьэм ы Псэ ЛъапӀ ары, ар зыдэщыӀэми шъхьафитыныгъэри щыӀ+. 18Тэ зэкӀэ зынэгу имыхъуагъэу Зиусхьаным ищытхъушхо гъунджэм къызэрищырэм фэдэу еплъыхэрэм, нахь щытхъушхо тиӀэ хъу зэпытэу, ежь фэдэ тыхъоу, зэблэхъугъэ тэхъу зэпыт. А пстэур къызхэкӀырэр Зиусхьаным ы Псэ ЛъапӀ ары+.

ЯПЛӀЭНЭРЭШЪХЬ

ЕтӀагъом хэшӀыкӀыгъэ хьакъушыкухэм мылъкушхоу арылъыр

4^1Арышъ, Тхьэм ынэшӀущыфэнкӀэ мы Ӏофыр тэ тпшъэ къырилъхьагъэшъ, тыгу дгъэкӀодырэп+. 2Гъэбылъыгъэ емыкӀу Ӏофхэми зафэдгъазэрэп. ТхьагъэпцӀыгъэкӀэ тызекӀорэп, Тхьэм игущыӀэхэри зэӀыдгъахьэхэрэп. Ау шъыпкъэр зэрафэдгъэнафэрэмкӀэ цӀыф пстэуми агухэмкӀэ тызэрадэным Тхьэм ыпашъхьэ тыпылъ+. 3Ау дгъэӀурэ къэбарышӀур мынафэмэ, кӀодыпӀэм игъогу тетхэр ары нафэ зыфэмыхъухэрэр+. 4Шэйтанэу мы дунаим итхьэм шӀошъхъуныгъэ зимыӀэхэм агухэр нэшъу ышӀыгъэх. Аущтэу зыкӀишӀыгъэр Христосэу Тхьэм фэдэ къабзэм ищытхъушхо ехьылӀэгъэ къэбарышӀум инэфынэу ахэмэ къатепсэрэр амылъэгъуныр ары+. 5Къэбарэу цӀыфхэм ядгъэӀурэр зэхьылӀагъэр тэрэп, Исус Христос зэрэ Зиусхьаныр ары нахь. Тэри Исус игъогу тызэрэрыкӀорэм пае тыкъышъуфэлажьэ+. 6Сыда пӀомэ, «ШӀункӀым нэфынэ къыхэрэкӀ»[*] зыӀогъэ Тхьэм инэфынэ тыгухэм къаридзагъ. А нэфынэм Тхьэм ищытхъушхоу Христос ынэгу къыкӀэщырэр зыфэдэр тегъашӀэ+.

7Ау мы мылъкушхор тэ, етӀагъом хэшӀыкӀыгъэ хьакъу-шыкъухэм афэдэхэм, тыгухэм арылъэу тиӀ. Аущтэу зыкӀэхъугъэр лъэкӀышхо зиӀэр Тхьэр арэу, тэрмырэу нафэ хъуныр ары+. 8Лъэныкъо пстэумкӀи чӀыпӀэ зэжъу тыраубытагъэм фэд, ау тыдэкъузагъэп. ТшӀэщтыр тшӀахэрэп, ау тыгу дгъэкӀодырэп+. 9ЦӀыфхэм къин тагъэщэчы, ау Тхьэм тизакъоу тыкъыгъанэрэп. ЧӀыгуми тытырадзэ, ау тыкӀодырэп+. 10Тэ тпкъыхэм ахэлъэу Зиусхьан Исус илӀэныгъэ къетэхьакӀ зэпыт, Исус ищыӀэныгъэ тпкъыхэмкӀэ нафэу къэлъэгъоным пае[*]+. 11Сыда пӀомэ, тыщыӀэ пэтэу Исус тызэрэфэлажьэрэм пае, лӀэныгъэм тыӀэкӀалъхьэ зэпыт, Исус ищыӀэныгъэ тпкъыхэу лӀэщтхэм зэрахэлъыр нафэу къэлъэгъоным пае+. 12Аущтэу тэ къытхэлъэу лӀэныгъэм Ӏоф ешӀэ, ау шъо къышъухэлъэу щыӀэныгъэм Ӏоф ешӀэ. [*]

13«ШӀошъхъуныгъэ сиӀэти, сыкъэгущыӀагъ» Тхьэм игущыӀэ тхыгъэхэм арыт. [*] Ащ фэдэ шӀошъхъуныгъэ тэри тиӀэу, тыкъэгущыӀэ,+
14сыда пӀомэ, Тхьэу Зиусхьан Исус лӀагъэхэм къахэзгъэтэджыкӀыжьыгъэм Исус тыгухэм арылъэу тэри тыкъыгъэтэджыжьынышъ, шъо тышъуигъусэу ежь ыпашъхьэ тызэрэригъэуцощтыр тэшӀэ+. 15Мыр зэкӀэ зыкӀэхъурэр ишӀуагъэ шъо къышъокӀыныр ары. Аущтэу Тхьэм ынэшӀу щыфэныгъэ цӀыф нахьыбэмэ алъыӀэс къэс, нахьыбэми ищытхъушхо ашӀыщт, илъытэныгъэшхо къагъэлъагъозэ.

Тыгу дгъэкӀодырэп

16Арышъ, тыгу дгъэкӀодырэп. Тпкъыхэр кӀод зэпытми, Тхьэм мафэ къэс тыгухэм арылъыр егъэкӀэжь зэпыт+. 17Сыда пӀомэ, джы гузэжъогъу макӀэу ыкӀи кӀакоу тызхэтым шӀугъэу къыхэкӀырэр гузэжъогъум фэмыгъэдэшъун щытхъушхоу мыкӀодыжьыщтыр ары+. 18Аущтэу цӀыфхэм Ӏофэу алъэгъушъухэрэм тяплъырэп, Ӏофэу амылъэгъушъухэрэм тяплъы нахь. Сыда пӀомэ, Ӏофэу алъэгъушъухэрэр кӀодыжьыщтых, ау Ӏофэу амылъэгъушъухэрэр мыкӀодыжьхэу къэнэжьыщтых+.

ЯТФЭНЭРЭШЪХЬ

5^1Мы дунаим тызэрыщыпсэурэ чэтэнгъэӀэгъэ тпкъы кӀодмэ, Тхьэм къытфишӀыгъэ псэупӀэу, ӀэкӀэ мышӀыгъэу, мыкӀодыжьын псэупӀэ[*] уашъом зэрэщытиӀэщтыр тэшӀэ. 2Ащ нэсыфэ уашъом щыщ псэупӀэм тыщыпсэунэу тыкӀэхъопсэу тыхэщэтыкӀы+. 3Сыда пӀомэ, аущтэу тыфэпагъэу, тыкъэнэщтэп пцӀанэу+. 4Мы тпкъэу чэтэнгъэӀагъэм фэдэм тыщэпсэуфэ, тыхэщэтыкӀы, гузэжъогъуи тыхэт, сыда пӀомэ, лӀэн фэе пкъыр дгъэтӀылъынэу тыфэмыеу, уашъом щыщ пкъыр къытхалъхьаным тыфай. Аущтэу лӀэн фаем ычӀыпӀэ щыӀэныгъэм ыубытыщт. 5Тхьэр ары мы Ӏофым пае тыкъэзгъэхъугъэр, шэсым[*] фэдэу ы Псэ ЛъапӀи тыгухэм къарызылъхьагъэр+.

6Арышъ, сыдигъуи тэгушхо, тпкъи тыщэпсэуфэ, Зиусхьаным тызэрэпэчыжьэр тэшӀэ. 7Сыда пӀомэ, шӀошъхъуныгъэм тетэу тэзекӀо нахь, тлъэгъурэм тетэу тызекӀорэп+. 8Тэгушхо, тпкъыхэм тахэкӀынышъ, Зиусхьаным тыригъусэу тыщыӀэныр нахь къэтштэщтыгъ. 9Арышъ, пкъым тыхэлъми тыхэмылъми, Зиусхьаным ыгу къызэдгъэӀуным лъэшэу ыуж тит+. 10Сыда пӀомэ, тэ зэкӀэми Христос хьыкум къыттыришӀыхьанэу итӀысыпӀэ лъапӀэ ыпашъхьэ тиуцон фае, мы дунаим хэти щишӀагъэм ифэшъуашэ, шӀугъэми бзэджагъэми, ыгъотыжьыным пае+.

Христос къыпкъырыкӀэу Тхьэм ежь тызэригъэшӀужьыгъ

11Зиусхьаным шӀолӀыкӀ фытиӀэныр зыфэдэр зэрэтшӀэрэм пае, цӀыфхэр ащ игъогу тедгъэхьанхэм тыпылъ. Тыгухэм арылъыр ТхьэмкӀэ нафэ, шъори шъугухэмкӀэ тыгухэм арылъыр зэрэшъушӀэрэм сыщэгугъы+. 12Шъуапашъхьэ джыри зэ тызщытхъужьрэп, ау цӀыфхэу агухэм арылъым емыплъыхэу, ятеплъэкӀэ зыщытхъужьхэрэм яшъуӀон шъуиӀэным пае, шъукъытщытхъунэу игъо шъуитэгъафэ+. 13Сыда пӀомэ, тэ тшъхьэ зэкӀокӀыгъэмэ, ар Тхьэм ищытхъу къэкӀоным пае. Тшъхьэ зэмыкӀокӀыгъэмэ, шъо ащ ишӀуагъэ къышъокӀы+. 14Сыда пӀомэ, Христос шӀулъэгъоу къытфыриӀэм тызӀэкӀиубытагъ. Зы нэбгырэ закъо[*] цӀыф пстэуми ыпсэ зэрафитыгъэм пае, зэкӀэри лӀагъэхэм зэрафэдэхэм тыщэгугъы+. 15Псэухэр ежьхэм ашъхьэкӀэ зыфэмыпсэухэу, ау ахэмэ апае лӀагъэу, лӀагъэхэми къахэтэджыкӀыжьыгъэм фэпсэунхэм фэшӀ, цӀыф пстэуми апае Христос лӀагъэ+.

16Арышъ, джы щегъэжьагъэу мы дунаим ицӀыфхэр цӀыфхэм зэряплъыхэрэм фэдэу, тэ зыми теплъыжьрэп. Аущтэу зэгорэм Христос теплъыщтыгъэми, джы теплъыжьрэп. 17Арышъ, Христос цӀыф горэм ыгу илъ хъумэ, а цӀыфыр Тхьэм икӀэрыкӀэу къыгъэхъужьыгъ. А цӀыфым ищыӀэкӀэжъ блэкӀыгъ, щыӀэкӀакӀэ ыублагъ+. 18А зэкӀэри Тхьэм дэжь къекӀы. Христос къыпкъырыкӀэу Тхьэм ежь тызригъэшӀужьыгъ, цӀыфхэр ежь едгъэшӀужьын Ӏофи тэ тпшъэ къырилъхьагъ+. 19Сэ зыфасӀорэр мыры: цӀыфхэм псэкӀод ашӀагъэ пэтми, Тхьэм ежь дэжькӀэ ахэр мысэхэу ымылъытэхэзэ, Христос къыпкъырыкӀэу дунаим ицӀыфхэр Тхьэм ежь зэригъэшӀужьыгъ. ЦӀыфхэр ежь зэрэзэригъэшӀужьыгъэм икъэбар ахэмэ ядгъэшӀэнэу тпшъэ къырилъхьагъ+.

20Арышъ, тэ Христос тырилӀыкӀоу, тӀупэкӀэ Тхьэр къышъолъэӀу. Христос ыцӀэкӀэ тышъолъэӀу: Тхьэм шъуешӀужь+. 21Сыда пӀомэ, псэкӀод зи зымышӀэгъэ Христосыр псэкӀодыр зыпщыныжьырэ къурмэныпхъэ Тхьэм ышӀыгъ, Христос тыгухэм арылъэу Тхьэм ежь дэжькӀэ шъыпкъагъэ тиӀэу тилъытэным пае+.

ЯХЭНЭРЭШЪХЬ

6^1Тхьэм ынэшӀу хьаулыеу къышъущифагъэу къычӀэмыкӀыным шъуфэсакъынэу Тхьэм тызэрэдэлажьэрэм пае тышъолъэӀу+. 2Сыда пӀомэ, Тхьэм къызэриӀорэр игущыӀэ тхыгъэхэм арыт[*]:

«Игъоу зыслъытэгъэ мафэм сыкъыодэӀугъ,
цӀыфхэр мыкӀодхэу, къызызгъэнэжьырэ мафэми

ӀэпыӀэгъу сыкъыпфэхъугъ».

ШъукъэдаӀу, Тхьэм игъоу ылъытэрэ уахътэр джыдэдэр ары, цӀыфхэр мыкӀодхэу Тхьэм къызигъэнэжьырэ мафэри джыдэдэр ары.

3ЦӀыфхэм Ӏофэу тшӀэрэр ашӀомытэрэзыным пае, зыкӀи цӀыф горэм игъогу зыгъэлъэпаорэ мыжъо тетлъхьанэу тыфаеп. 4Ащ пае, Тхьэм тызэрэфэлажьэрэр лъэныкъо пстэумкӀи тэгъэлъагъо: теубытэгъэшхо зэрэтиӀэмкӀи, гузэжъогъу тыхэтми, къин тлъэгъуми, гухэкӀ тиӀэми,+
5къытаохэми, хьапсым тычӀадзагъэу тычӀэсми, бырсырышхо тыхафэми, тыулэуми, тичъые щыкӀагъэ фэхъуми, мэлакӀэ тылӀэми; 6гукъэбзагъэкӀи, шӀэныгъэкӀи, щэӀагъэкӀи, шӀугъэкӀи; Тхьэм ы Псэ ЛъапӀэ тыгухэм зэрарылъымкӀи, пцӀы зыхэмылъ шӀулъэгъукӀи Тхьэм тызэрэфэлажьэрэр тэгъэлъагъо; 7шъыпкъэр зэрэтӀорэмкӀи, Тхьэм илъэкӀышхокӀи, Ӏэ джабгъуми Ӏэ сэмэгуми арылъэу шъыпкъэм иӀашэхэмкӀи;+
8цӀыфхэм лъытэныгъэ къытфашӀыми, къытфамышӀыми, ӀаекӀэ къыттегущыӀэхэми, къытщытхъухэми, Тхьэм тызэрэфэлажьэрэр тэгъэлъагъо; цӀыфхэр тэгъэгъуащэхэу алъытэ, ау шъыпкъагъэ зиӀэ тыцӀыф;+
9тамышӀэ фэдэу цӀыфхэр къытэплъых, ау цӀыф пстэуми ташӀэ; тылӀагъэ фэдэу къытэплъых, ау мары тыщыӀ; къин къыттыралъхьэ, ау таукӀырэп;+
10тыгу хагъэкӀы, ау тэгушӀо зэпыт; тэ тытхьамыкӀ, ау цӀыфыбэхэр бай тэшӀых; зи тимыӀэу къэлъагъо, ау зэкӀэри тиӀ+.

11Шъо, Коринф цӀыфхэр, нафэу тыкъыжъудэгущыӀагъ, тыгухэри къышъуфызэӀутхыгъ. 12Тыгухэр къышъуфэдгъэпытагъэп, ау шъо шъугухэр къытфэжъугъэпытагъ. 13Ащ ипэгъокӀ фэдэу, шъори шъугухэр къытфызэӀушъухых. Сабыйхэм сызэрадэгущыӀэрэм фэдэу сыкъыжъудэгущыӀэ+.

ЩыӀэныгъэ зиӀэ Тхьэм ипсэупӀэр тэры

14ШӀошъхъуныгъэ зимыӀэхэм гъусэ шъуафэхъунэу зыбжь шъуадыкӀэмыуцу. Шъыпкъагъэмрэ бзэджагъэмрэ сыдэущтэу гъусэ зэфэхъущтха? Нэфынэмрэ шӀункӀымрэ сыд фэдэ гъусагъа зыфыряӀэр+? 15Христосрэ Белиаррэ[*] сыд фэдэ зэзэгъыныгъэ азыфагу дэлъына? ШӀошъхъуныгъэ зиӀэмрэ зимыӀэмрэ сыдэущтэу яӀахь зэхэлъына+? 16Тхьэм иунэшхорэ тхьэ нэпцӀхэмрэ сыд фэдэ зэзэгъыныгъэ азыфагу дэлъына? Сыда пӀомэ, щыӀэныгъэ зиӀэ Тхьэм иунэшхо лъапӀэ тэры, Тхьэм къызэриӀуагъэм фэдэу[*]:

«Сэ ахэмэ сахэсыщт ыкӀи сахэтыщт.

Сэ ахэмэ сыря Тхьэщт,
ахэри сэ слъэпкъыщтых+.

17„Арышъ“, къеӀо Зиусхьаным[*], „ахэмэ шъуакъыхэкӀи, зы лъэныкъо шъухъу. Мыкъабзэм шъунэмыси, ащыгъум сэ шъусштэщт.

18Сэ Ты сыкъышъуфэхъущт, шъори къорэ пхъурэ шъукъысфэхъущт“, – зэкӀэ зыфызэшӀокӀырэ Зиусхьаным къеӀо»+.

ЯБЛЭНЭРЭШЪХЬ

7^1ТилъапӀэхэр, а ӀофхэмкӀэ Тхьэм тыкъызэригъэгугъагъэм пае, тпкъыхэмрэ тыгухэмрэ зыгъэушӀоирэ пстэури зыхэтэжъугъэукъэбзыкӀыжьи, Тхьэм шӀолӀыкӀ фытиӀэу, тыгухэм якъэбзагъэ зэридгъэкъуным ыуж тижъугъэт+.

Паул зэрэгушӀорэр

2Шъугухэр къытфызэӀушъухых: зыми тиягъэ едгъэкӀыгъэп, зи дгъэунэхъугъэп, зыми ишӀуагъэ зэдгъэкӀыгъэп+. 3Шъо шъузгъэмысэнэу арэп ар зыкӀасӀорэр; сыда пӀомэ, ыпэкӀэ къызэрэсӀогъагъэм фэдэу, тызэгъусэу тыпсэунэу, тызэгъусэуи тылӀэнэу тыгухэм шъуарылъ+. 4Инэу сыкъышъущэгугъы. Бэу сызэрыпагэрэр шъоры. Гузэжъогъу пстэуми тахэтми, гушхорэ гушӀогъошхорэ тиӀэх+.

5Сыда пӀомэ, Македоние тыкъызэкӀом, тэ тпкъыхэмкӀэ гупсэф дгъотыгъэп, лъэныкъо пстэумкӀи гузэжъогъу тыхэтыгъ, зэнэкъокъухэми тахэтыгъ, щынагъуи тыгухэм арылъыгъ+. 6Ау зыгу кӀодыгъэхэр зыгъэгушхорэ Тхьэм, Тит къызэрэкӀуагъэмкӀэ, тигъэгушхуагъ+. 7Ау ар къызэрэкӀуагъэм изакъоп тызгъэгушхуагъэр, шъо Тит зэрэжъугъэгушхуагъэм икъэбари ары. Сышъулъэгъунэу инэу зэрэшъушӀоигъори, шъузэрэгъырэри, шъукъызэрэсфэгумэкӀырэри къытиӀотэжьыгъ. Аущтэу ыпэрэм нахьи нахь сыгушӀуагъ.

8Тхылъэу къышъуфэстхыгъэмкӀэ шъугухэр хэзгъэкӀыгъэми, ащ сыфыкӀэгъожьырэп. СыкӀэгъожьын слъэкӀыщтыгъ; сыда пӀомэ, а тхылъым шъугухэр зэрэхигъэкӀыгъэр сэлъэгъу, ау шъугухэр зэрэхигъэкӀыгъэр зы зэман макӀ ныӀэп+. 9Ау джы сэгушӀо. СызгъэгушӀорэр шъугухэр зэрэхэкӀыгъэр арэп, шъуигухэкӀымкӀэ шъуипсэкӀодшӀагъэхэм шъузэрафыкӀэгъожьыгъэр ары нахь; сыда пӀомэ, Тхьэр зыфаем тетэу шъугу хэдгъэкӀыгъ. Аущтэу тиягъэ зи шъодгъэкӀыгъэп. 10ГухэкӀэу Тхьэм ыдэрэм шӀугъэу къыхэкӀырэр типсэкӀодшӀагъэхэм тафыкӀэгъожьыныр ары. ТипсэкӀодшӀагъэхэм тафыкӀэгъожьыным шӀугъэу къыхэкӀырэри тымыкӀодэу Тхьэм тыкъызэригъэнэжьырэр ары. Ащ фэдэ гухэкӀым уфыкӀэгъожьыщтэп, ау мы дунаим игухэкӀ Ӏэягъэу къыхэкӀырэр лӀэныгъэр ары+. 11Сыда пӀомэ, Тхьэм мы ыдэрэ гухэкӀым шъоркӀэ шӀугъэу къыхэкӀыгъэм шъуеплъ: мы ӀофымкӀэ сыд гузэжъогъушху шъуиӀэ хъугъэр, зыжъугъэхыенэу сыд фэдизэ шъупылъыгъ, мысэми сыд фэдизэ шъуфэгубжыгъ, сыд щынэгъошхо шъугухэм арылъ хъугъэ, сыд фэдизэ шъукъысфэягъ, сыд гуетыныгъэшхо шъуиӀэ хъугъэ, мыхъун зышӀагъэм ифэшъуашэр ежъугъэпщыныжьыным сыд фэдизэ шъупылъыгъ! Лъэныкъо пстэумкӀи мы ӀофымкӀэ шъузэрэхыер къэжъугъэнэфагъ. 12Арышъ, сыкъышъуфэтхагъэми, мыхъун зышӀагъэр[*] е мыхъун зэришӀагъэр[*] арэп анахьэу сызэгупшысагъэр, ау тыкъызэрэшъуфэгумэкӀырэр Тхьэм ыпашъхьэ къышъуфэзгъэнэфэнэу сыфэягъ+. 13А Ӏоф пстэуми тагъэгушхуагъ. Тызэрэгушхорэм къыхахъоу шъо Тит ыгу зэрэжъугъэпсэфыжьыгъэм пае, ар зэрэгушӀуагъэр зытэлъэгъум, тэри гушӀогъошхо тиӀэ хъугъэ. 14Тит ыпашъхьэ сыкъышъущытхъугъ, шъори сыжъугъэукӀытэжьыгъэп. Ау шъыпкъэр зэкӀэ къызэрэшъотӀуагъэм фэдэу, Тит ыпашъхьэ Ӏофхэу тыкъызэрэшъущытхъугъэхэри шъыпкъэу къычӀэкӀыжьыгъэх. 15Шъо зэкӀэ ежь шъузэредэӀугъэу, шъущынэу, шъугухэр кӀэзэзхэу шъузэрэпэгъокӀыгъэр Тит ыгу къызыкӀыжьыкӀэ, лъэшэу къышъуфэразэ мэхъу. 16Сыд щыщымкӀи сышъущыгугъын зэрэслъэкӀырэр сигуапэ.

ЯЕНЭРЭШЪХЬ

ЩыкӀагъэ зиӀэ къошхэм ахъщэ афызэхалъхьыныр

8^1Джы, сшыхэр, Македоние хэкум ит чылыс зэӀукӀэхэм Тхьэм ынэшӀу къызэращифагъэр шъодгъэшӀэнэу тыфай. 2Гузэжъогъу хэтхэу, яшъыпкъагъэ инэу гъэунэфыгъэ зэхъум, тхьамыкӀэ дэдэхэм, ягушӀогъошхокӀэ ямылъку шъхьамысыжьхэу тшыхэм адэӀэпыӀагъэх+. 3АлъэкӀыщтыгъэми нахьыби ежьхэр фаехэу зэратыгъэмкӀэ сыряшыхьат+. 4Тигъусэхэу Тхьэм ицӀыф лъапӀэхэм адэӀэпыӀэнкӀэ фит тшӀынхэу яшъыпкъэу къытэлъэӀугъэх+. 5Тызыщыгугъыгъэм изакъоп къатыгъэр, ау ыпэ рапшӀэу Зиусхьаным ежьхэм зырати, етӀанэ Тхьэр зэрэфаем тетэу тэ зыкъытатыжьыгъ. 6Аущтэу Тит ахъщэр зэхэлъхьан Ӏофыр ыублагъэти, мы ӀофышӀур шъуигъэухыжьынэу телъэӀугъ+. 7ШӀошъхъуныгъэмкӀи, гущыӀэнымкӀи, шӀэныгъэмкӀи, гуетыныгъэшхо пстэумкӀи, шӀулъэгъоу къытфышъуиӀэмкӀи, а Ӏоф пстэумкӀэ шъузэрэбаим фэдэу, шъуимылъку шъушъхьамысыжьэу мы Ӏофыр жъугъэцакӀэ+.

8Мыр унашъо сэ къышъуфэсшӀырэп, ау нэмыкӀхэм гуетыныгъэшхоу яӀэм фэзгъадэзэ, шӀулъэгъоу шъуиӀэм ишъыпкъагъэ згъэунэфынэу сыфай+. 9Сыда пӀомэ, ти Зиусхьан Исус Христос ынэшӀу къызэрэтщифагъэр шъошӀэ. Ар баигъэми[*], тэщ пае тхьамыкӀэ хъугъэ[*], итхьэмыкӀагъэкӀэ бай шъухъуным пае+.

10Ахъщэ зэхэшъулъхьан Ӏофым сызэрэхаплъэрэр шъосэӀо; сыда пӀомэ, ащ ишӀуагъэ къышъокӀыщт. БлэкӀыгъэ илъэсым къыщыублагъэу мы Ӏофыр зэрежъугъэжьагъэм имызакъоу, мы Ӏофыр апэ дэдэ ашӀэнэу зыгу хэлъ хъугъэхэр шъоры+. 11Джы а Ӏофыр ыкӀэм нэжъугъэс, шъушӀэнэу шъуишъыпкъэу шъузкӀэхъопсыгъэр мылъкоу шъуиӀэм ифэшъуашэу жъугъэцэкӀагъэ хъуным пае. 12Сыда пӀомэ, цӀыфыр тэным фэхьазырмэ, иӀэм елъытыгъэу ары нахь, имыӀэм елъытыгъэу арэп, Тхьэм а тыныр зэридэрэр+.

13НэмыкӀ цӀыфхэм псынкӀагъо афэхъоу, шъо гузэжъогъу шъухэфэн фаеу арэп зыфасӀорэр, ау шъо шъуитӀум шъузэфэдэу шъузэдэӀэпыӀэн фае. 14Джырэ уахътэм шъо къышъолыжьыгъэ мылъкумкӀэ ахэмэ ящыкӀагъэр яшъутын фае. ЕтӀанэ шъо щыкӀагъэ шъуиӀэ хъумэ, ахэмэ къялыжьыгъэ мылъкумкӀэ шъо шъуищыкӀагъэр къышъуатыщт. Аущтэу шъо шъуитӀум шъузэфэдэщт+. 15Тхьэм игущыӀэ тхыгъэхэм зэрарытым фэдэу[*], «Бэ зыугъоигъэм къелыжьыгъэ щыӀагъэп,
макӀэ зыугъоигъэми зыфэныкъо иӀагъэп»+.

Титрэ игъогогъухэмрэ

16Сэ шъощ пае гумэкӀэу сиӀэм фэдэ гумэкӀ Тхьэм Тит ыгу къызэрэрилъхьагъэм пае, щытхъу фэсэшӀы. 17Тит тызэрелъэӀугъэр ыдэгъэ къодыеп, ау ыгу лъэшэу етыгъэу ежь фаеу шъуадэжь къэкӀо. 18Ащ игъусэу къэбарышӀур зэригъэӀурэмкӀэ чылыс зэӀукӀэ пстэури зыщытхъурэ тшы къэтэгъакӀо. 19Ащ нэмыкӀэу Зиусхьаным щытхъу фэтшӀыным паий, гумэкӀышхоу къышъуфытиӀэр шъодгъэлъэгъуным паий мы Ӏофэу зишӀуагъэ къакӀорэр тшӀэ зыхъукӀэ, къыддэкӀонэу чылыс зэӀукӀэхэм а тшы къыхахыгъ. 20Аущтэу мы тынышхомкӀэ тызэрызекӀорэ шӀыкӀэм пае, цӀыфхэм тызэрагъэмысэщтым зыщытыдзыенэу тыфай. 21Сыда пӀомэ, Зиусхьаным дэжькӀи цӀыфмэ адэжькӀи шӀу зэрэтшӀэным тыпылъ.

22Ащ нэмыкӀэу тшэу зигуетыныгъэшхо бэрэ ыкӀи лъэныкъо ӀаджыкӀэ къытфэзгъэшъыпкъэжьыгъэр адрэхэм ягъусэу къышъуфэтэгъакӀо. Джы инэу къызэрэшъущыгугъырэм пае, ыпэрэм нахьи нахь гуетыныгъэшхо иӀэ хъугъэ. 23ТиткӀэ шъукъысэупчӀымэ, ар сигъусэу къышъуфэлажьэ. Мы тшыхэмкӀэ шъукъысэупчӀымэ, ахэр чылыс зэӀукӀэхэм ялӀыкӀохэу Христос щытхъу фэзыӀохэрэр ары. 24Арышъ, чылыс зэӀукӀэхэм апашъхьэ шӀулъэгъу зэрэшъуиӀэри шъыпкъагъэм тетэу тыкъызэрэшъущытхъугъэри мы тшыхэм къафэжъугъэшъыпкъэжь+.

ЯБГЪОНЭРЭШЪХЬ

Игуапэу зытырэр ары Тхьэм шӀу ылъэгъурэр

9^1Мы ӀэпыӀэгъоу Тхьэм ицӀыф лъапӀэхэм афядгъэхьырэм ехьылӀагъэу къышъуфэстхыныр ищыкӀагъэп,+
2сыда пӀомэ, шъуигуетыныгъэшхо сэшӀэ. Шъо, Ахаие хэкум исхэм, блэкӀыгъэ илъэсым щегъэжьагъэу Тхьэм ицӀыф лъапӀэхэм ӀэпыӀэгъу шъуафэхъуным шъуфэхьазыр сӀуи, Македоние хэкум щыщхэм апашъхьи сыщышъущытхъугъ. Шъуигуетыныгъэшхо ахэмэ анахьыбэри ӀэпыӀэгъу хъунхэу ыгъэгушхуагъ. 3Ау мы ӀофымкӀэ шъуищытхъоу сшӀыгъэр пкӀэ имыӀэу къычӀэмыкӀыным, зэрэсӀуагъэм фэдэу шъухьазырыным пае, тшыхэр[*] шъуадэжь къэсэгъакӀох+. 4Сыда пӀомэ, Македоние хэкум щыщхэр къызыздакӀохэкӀэ, шъумыхьазырэу къычӀэкӀымэ, тыкъызэрэшъущыгугъыгъэм пае тыукӀытэжьыщт – шъо шъузэрэукӀытэжьыщтыр къэсӀонэу ищыкӀагъэп. 5Арыти, тшыхэр шъуадэжь сапэ итхэу кӀонхэшъ, ыпэкӀэ тыкъызэрыжъугъэгугъэгъэ тыным игъэхьазырын пылъынхэу сялъэӀун фаеу сэлъытэ. Аущтэу шъуимыгуапэ хъурэ тын мыхъоу, шъуигуапэ хъурэ тынэу ар хьазырыщт.

6Сэ зыфасӀорэр мары: макӀэ зыпхъырэм макӀэ ыхыжьыщт. Бэ зыпхъырэми бэ ыхыжьыщт+. 7Хэти ыгукӀэ зэрэтыриубытагъэм фэдэу ерэт, гухэкӀ хэмылъэу, емыгъэзыгъэу ерэт; сыда пӀомэ, игуапэу зытырэр ары Тхьэм шӀу ылъэгъурэр+. 8Тхьэм гъунэ имыӀэу ынэшӀу инэу къышъущифэн ылъэкӀыщт. Аущтэу лъэныкъо пстэумкӀи шъуищыкӀагъэр зэкӀэ шъуиӀэ зэпытыщт, сыд щыщырэ Ӏоф дэгъум паий къэшъутынэу икъуным нахьи нахьыбэ шъуиӀэщт+. 9Тхьэм игущыӀэ тхыгъэхэм зэрарытым фэдэу[*],

«Бэу тхьамыкӀэхэм афигощыгъ.

Ишъыпкъагъэ егъашӀэми щыӀэщт»+.

10Зыпхъырэм чылапхъэ езытырэ Тхьэу, хьалыгъуи ышхынэу езытырэм чылапхъэ къышъуитынышъ, ыгъэбэгъощт. Шъуишъыпкъагъэ шӀугъэу къыхэкӀырэри ыгъэбэгъощт. 11Сыдигъуи тынкӀэ шъуимылъку шъушъхьамысыжьынэу сыдрэмкӀи Тхьэм бай шъуишӀыщт. Аущтэу тынкӀэ шъуимылъку шъузэрэшъхьамысыжьырэм пае, а тыныр тшыхэм заӀэкӀэдгъахьэкӀэ, цӀыфыбэмэ Тхьэм ищытхъушхо яжъугъэӀощт+.

12ӀэпыӀэгъу шъузэрэхъурэмкӀэ Тхьэм ицӀыф лъапӀэхэм ящыкӀагъэмкӀэ ӀэпыӀэгъу шъузэрафэхъурэм имызакъоу, цӀыфыбэми Тхьэм ищытхъушхо инэу яшъогъаӀо. 13Аущтэу тшыхэм ӀэпыӀэгъу шъузэрафэхъурэмкӀэ шъуишъыпкъагъэ къызыжъугъэшъыпкъэжькӀэ, Христос ехьылӀэгъэ къэбарышӀум шыхьат шъузэрэфэхъурэм ыкӀи шъузэредэӀурэм пае, тшыхэм Тхьэм щытхъу фаӀощт. Ащ нэмыкӀэуи шъушъхьамысыжьэу шъуимылъку щыщ ахэми нэмыкӀ цӀыфхэми зэряшъутырэм пае, тшыхэм Тхьэм щытхъу фаӀощт+. 14Аущтэу Тхьэм ынэшӀу инэу къызэрэшъущифагъэм пае, гуфэбэныгъэ къышъуфыряӀэу Тхьэм къышъуфелъэӀущтых. 15Тхьэм итынышхоу къэмыӀошъущт иным[*] пае, Тхьэм щытхъу фэтэжъугъаӀу.

ЯПШӀЭНЭРЭШЪХЬ

Паул апостол тетыгъоу иӀэр

10^1Сэ, Паул, зэрэшъуӀорэмкӀэ, шъуапашъхьэ сит зыхъукӀэ, сэщынэ, ау сышъупэчыжьэ зыхъукӀэ, сэгушхо – сэ Христос игушъэбагъэрэ иӀэсагъэрэкӀэ сышъолъэӀу+. 2Мы дунаим ицӀыфхэм афэдэу шъозекӀо аӀоу тызгъэмысэрэ цӀыфхэр щыӀэх. Шъуадэжь сыкъызыкӀокӀэ, гушхоныгъэ хэлъэу ахэмэ сапэгъокӀынэу сыгу зэрэхэлъым фэдэу, гушхоныгъэ хэлъэу сыкъышъупэгъокӀынэу щыкӀагъэ шъуимыӀэнэу сышъолъэӀу+. 3Сыда пӀомэ, мы дунаим тытет пэтми, мы дунаим ицӀыфхэм ягухэлъ тыгу хэлъэу тызаорэп. 4Ӏашэхэу тызэрэзаохэрэр мы дунаим иӀашэхэп, ау бзэджагъэм ипытапӀэхэр зэхакъутэнхэу Тхьэм дэжь къикӀырэ кӀуачӀэ ахэлъ. Гупшысэ пхэнджхэри,+
5цӀыфхэм Тхьэр зэрашӀэным пэуцунэу зыкъэзыӀэтырэ пэгэныгъэри зэкӀэ тэгъэкӀоды, сыд щыщрэ гухэлъи Христос едэӀунэу тэубыты. 6Шъо шъуидэӀоныгъэ щыкӀагъэ зи имыӀэу, икъугъэ зэрэхъоу, хэтми мыдаӀорэми ифэшъуашэ едгъэпщыныжьынэу тыхьазыр.

7Шъунэ къыпэкӀафэрэр шъолъэгъу ныӀэп. Шъуащыщэу зыгорэм ыгу Христос илъэу ышӀошъ хъумэ, ащ фэдэ къабзэу Христос тэри тыгухэм зэрарылъым ерэгупшыс+. 8ШъусымыгъэкӀодынэу, ау гурэ псэрэкӀэ нахь лъэкӀ шъозгъэгъотынэу Зиусхьаным тетыгъоу къыситыгъэм ехьылӀагъэу бащэу сызщытхъужьэу сыублэмэ, сыукӀытэрэп+. 9СитхылъхэмкӀэ шъузгъэщынэным сыпылъ фэдэу къэлъэгъонэу сыфаеп. 10Сыда пӀомэ, зыгорэм моущтэу къеӀо: «ИтхылъхэмкӀэ пхъашэ ыкӀи лъэшы, ау ежь лъэкӀ зимыӀэ гор, ыӀорэри пхъатэ пахьырэп»+. 11Аущтэу зыӀорэм мыр ерэшӀ: шъуадэжь тыщымыӀэу титхылъхэмкӀэ къатӀорэр, шъуадэжь тыкъызыкӀокӀи дгъэцэкӀэщт.

12Зышъхьэ щытхъужьхэрэм запэтшӀыжьынэу е зафэдгъэдэнэу тытегушхорэп. Зым адрэм зызыригъэпшэжькӀи, зызыфигъэдэжькӀи, акъылышӀу яӀэп. 13Гъунэ имыӀэу тызщытхъужьынэу тыфаеп, Тхьэм Ӏофэу къытфигъэнэфагъэм игъунапкъэхэми таблэкӀыщтэп. А Ӏофым игъунапкъэхэм акӀоцӀ шъо шъуит. 14Гъунапкъэхэу тиӀэхэм таблэкӀырэп, шъуадэжь тыкъэмыкӀогъагъэм фэдэу. Сыда пӀомэ, Христос ехьылӀэгъэ къэбарышӀур зыгъэӀунхэу апэрэхэу шъуадэжь къэкӀуагъэхэр тэры. 15Тхьэм Ӏофэу къытфигъэнэфагъэм игъунапкъэхэм акӀыбкӀэ адрэ цӀыфхэм Ӏофэу ашӀагъэмкӀэ тызщытхъужьрэп, ау шъуишӀошъхъуныгъэ нахь пытэ хъунэу, Ӏофэу шъуадэжь щытшӀагъэм зызэриушъобгъущтым тыщэгугъы, Тхьэм гъунапкъэу къытфигъэнэфагъэхэм атетэу. 16Аущтэу нэмыкӀ цӀыфым гъунапкъэу иӀэхэм ягъунапкъэ Ӏофэу щишӀагъэмкӀэ тызщымытхъужьэу, шъуакӀыбкӀэ щыӀэ хэкухэми къэбарышӀур ащыдгъэӀущт. 17Ау зыгорэ зыгорэм щытхъумэ, Зиусхьанымрэ Зиусхьаным ышӀагъэмрэ ащэрэтхъу+. 18Сыда пӀомэ, ышъхьэ щытхъужьрэр арэп Зиусхьаным ыдэрэр, ежь Зиусхьаныр зыщытхъурэр ары нахь+.

ЯПШӀЫКӀУЗЭНЭРЭШЪХЬ

Апостол нэпцӀхэм Паул зэратегущыӀэрэр

11^1Сэ сиделагъэ тӀэкӀу къыздэшъущыӀэгъагъот. Шъо ар къыздэшъущыӀэщт+. 2Тхьэм дэжь къикӀырэ шъугъоныгъэмкӀэ шъо сышъуфэшъугъо, сыда пӀомэ, шъо пшъэшъэ къабзэм фэдэу, лӀы закъоу Христос ыпашъхьэ шъуизгъэхьанышъ, ащ шъудэкӀонэу шъузгъэнэфагъ+. 3Ау блэжъым итхьагъэпцӀыгъэкӀэ бзылъфыгъэу Хьао[*] зыцӀэр зэригъэпцӀэгъагъэм фэдэу, шъори шъушъхьэ зэӀигъахьэзэ, шъыпкъагъэу Христос фышъуиӀэм шъуакӀыб фэжъугъэзэнкӀэ сэщынэ+. 4Сыда пӀомэ, зыгорэ шъуадэжь къакӀоу, Исус ехьылӀэгъэ къэбарэу тэ шъодгъэӀугъэм нэмыкӀ къэбар ыгъэӀумэ, шъуигуапэу ар шъощыӀэ. Е Тхьэм ы Псэ ЛъапӀэу шъугухэм арылъ дгъэхъугъэм нэмыкӀ псэ горэ шъугухэм арылъ ыгъэхъумэ, ари шъуигуапэу шъощыӀэ. Е шъушӀошъ хъугъэ къэбарышӀум нэмыкӀ къэбарышӀоу зыфиӀорэр зыгорэм ыгъэӀумэ, ари шъуигуапэу шъощыӀэ+. 5Ау а апостол инхэу зыфашъуӀохэрэм анахьи зыкӀи сынахь цӀыкӀоу зыслъытэжьрэп+. 6ГущыӀэнкӀэ сымыӀазэми, шӀэныгъэм сырыӀаз. ШӀэныгъэмкӀэ сызэрэӀазэр сыдигъуи лъэныкъо пстэумкӀи къышъуфэзгъэнэфагъ+.

7Уасэ хэмылъэу Тхьэм дэжь къикӀыгъэ къэбарышӀур къышъозгъэӀузэ, шъузгъэиныным пае, зызэрэзгъэцӀыкӀугъэмкӀэ емыкӀу сшӀагъэу хъугъа+? 8НэмыкӀ чылыс зэӀукӀэхэм ахъщэ къаӀысхызэ, язгъэгъэкӀодыгъ сышъуфэлэжьэным пае. Шъуадэжь сызыщэӀэм, щыкӀагъэ сиӀагъэми, зыми хьылъэ сыфэхъугъэп. 9Сыда пӀомэ, сшыхэу Македонием къикӀыгъэхэм сищыкӀагъэр рагъэкъугъ. ЗыкӀи хьылъэ сызэрэшъуфэмыхъуным сыпылъыгъ ыкӀи сыпылъыщт+. 10Христос ишъыпкъагъэу сыгу илъымкӀэ сэӀо, Ахаие хэкум зэкӀэ исхэм ащыщэу зыми а щытхъоу сиӀэр сӀихын ылъэкӀыщтэп+. 11Сыд пае аущтэу сызекӀора? ШӀу шъусымылъэгъоу ара? Хьау, шӀу шъузэрэслъэгъурэр Тхьэм ешӀэ. 12Ау сызэрэзекӀощтыгъэм фэдэу, сызекӀо зэпытыщт. «Паул зэрэлажьэрэм фэдэ къабзэу тэри тэлажьэ» зыӀоу зыщытхъужьхэрэр зыщытхъужьынхэу игъо изгъэфэнхэм сыфаеп.

13Ащ фэдэ цӀыфхэр апостол нэпцӀых, лэжьэкӀо гъэпцӀакӀох. Христос иапостолхэм афэдэу загъэлъагъо ныӀэп+. 14Ар гъэшӀэгъонэп. Ежь шэйтанми нэфынэм имэлэӀич фэдэу нэпцӀыкӀэ зегъэлъагъо+. 15Арышъ, шэйтаным фэлажьэхэрэр шъыпкъагъэм фэлажьэхэрэм афэдэу нэпцӀыкӀэ загъэлъагъомэ, ар Ӏофышхоп. Ау кӀэухэу афэхъущтыр Ӏофэу ашӀэхэрэм яфэшъошэщт+.

Зэрэапостолым пае Паул ыщэчыщтыгъэ къинхэр

16Джыри сэӀо, зыми зэхэшӀыкӀ зимыӀэм фэдэу серэмылъыт. Ау аущтэу сышъолъытэмэ, зэхэшӀыкӀ зимыӀэм шъузэрэпэгъокӀырэм фэдэу шъукъыспэгъокӀ, тӀэкӀу сызщытхъужьын слъэкӀыным пае+. 17Джы сӀорэр Зиусхьаныр арэп къэсэзгъаӀорэр. Аущтэу сыгушхоу сызщытхъужьмэ, зэхэшӀыкӀ зимыӀэм фэдэу сэгущыӀэ. 18Мы дунаим ицӀыфхэм яхабзэ фэдэу, цӀыфыбэхэр зэрэзыщытхъужьхэрэм пае, сэри сызщытхъужьыщт+. 19Шъо шъузэрэӀушым пае, зэхэшӀыкӀ зимыӀэхэр шъуигуапэу шъощыӀэх+. 20Зыгорэм шъуигъэпщылӀми, е шъуигъомылэ шъушӀуешхыжьми, е шъуихъункӀэми, е шъуапашъхьэ зыщигъэпагэми, е шъунэпашъо къеоми, шъощыӀэ+. 21СыукӀытэзэ сэӀо, ащ фэдэ Ӏофхэр тшӀэнхэу лъэкӀ тиӀагъэп. ЦӀыфыр Ӏоф горэмкӀэ зыщытхъужьыным тегушхомэ, сэри а ӀофымкӀэ сызщытхъужьыным сытегушхо – зэхэшӀыкӀ зимыӀэм фэдэу сэгущыӀэ. 22Ахэр джуртха? Сэри сыджурт. Ахэр израиль цӀыфха? Сэри сыизраиль цӀыф. Ахэр Ибрахьимэ къытекӀыгъэ цӀыфхэм ащыщха? Сэри сащыщ+. 23Ахэр Христос фэлажьэха? Ахэмэ анахьи нахьыбэу сыфэлажьэ. Акъыл зимыӀэм фэдэу сэгущыӀэ. Ахэмэ анахьи нахьыбэу сылэжьагъ, нахьыбэуи хьапсым сычӀэсыгъ, цӀыфхэр къамыщкӀэ нахьыбэуи къысэуагъэх, нахьыбэуи лӀэныгъэм пэгъунэгъу сыхъугъ+. 24Къамыщ огъу тӀокӀитӀум зы щыкӀэу джуртхэр гъогогъуитфэ къысэуагъэх. 25Гъогогъуищэ (рим тетыгъо зиӀэхэр) бэщкӀэ къысэуагъэх. Зэ цӀыфхэм саукӀыным пае, мыжъокӀэ къысэуагъэх, сызэрытӀысхьэгъэ къухьэхэм ащыщэу щыр чӀихьагъ, зы чэщрэ зы мафэрэ хыорхэм сахэлъыгъ+. 26Гъогухэми бэрэ сатетыгъ. Псыхъохэм сазызэпырэкӀым, щынагъо сыхэфагъ, хъункӀакӀохэми сахафэу, слъэпкъ щыщхэми сахэтэу, хымэ лъэпкъхэм ащыщхэми сахэтэу щынагъо сыхэфагъ; къалэхэми сащыӀэу, шъоф нэкӀхэми сарытэу, хыми сытетэу щынагъо сыхэфагъ; сшы нэпцӀхэми сахэтэу щынагъо сыхэфагъ+. 27Бэрэ сылажьэзэ, зызгъэулэугъ, сымычъыеу чэщыби исхыгъ; мэлакӀи псыфалӀи сылӀагъ, бэри шхын симыӀэу къыхэкӀыгъ; чъыӀэми щыгъын фабэ сщымыгъэу къысэкӀугъ+. 28Ӏоф пстэуми анэмыкӀэу чылыс зэӀукӀэ пстэуми сафэгумэкӀызэ, мафэ къэси сэгузажъо. 29Хэти гурэ псэрэкӀэ лъэкӀ зимыӀэми сыригъус. ПсэкӀодым хэт зыӀэпищэми, сыгу машӀом ыстырэм фэдэ мэхъу+.

30Сызщытхъужьын фаемэ, лъэкӀ зэрэсимыӀэм пае сызщытхъужьыщт. 31Тхьэу ти Зиусхьан Исус Христос я Тэу мыкӀодыжьын щытхъушхор зием пцӀы зэрэсымыусырэр ешӀэ. 32Пачъыхьэ Аретэ фэлажьэрэ Ӏэшъхьэтетым саригъэубытыным пае, ицӀыфхэр Дамаск къалэм икъэлапчъэхэм къэрэгъулэхэу Ӏуигъэуцуагъэх+. 33Ау къэлэ дэпкъым хэт шъхьангъупчъэ горэмкӀэ матэм сисэу синыбджэгъухэм сыкъыратӀупщэхи, Ӏэшъхьэтетым сыкъыӀэпыкӀыжьыгъ[*].

ЯПШӀЫКӀУТӀОНЭРЭШЪХЬ

Зиусхьаным Паул Ӏофхэу къыригъэлъэгъугъэхэри къыфигъэнэфагъэхэри

12^1ИшӀуагъэ къэмыкӀощтми, сызщытхъужьын фае. Зиусхьаным сигъэлъэгъугъэ Ӏоф гъэшӀэгъонхэми, къысфигъэнэфэгъэ Ӏоф гъэшӀэгъонхэми сакъытегущыӀэщт+. 2Христос зыгу илъ лӀы горэ[*] сэшӀэ. Илъэс пшӀыкӀуплӀыкӀэ узэкӀэӀэбэжьмэ, Тхьэм ар ящэнэрэ уашъом дихьыягъ. Пкъы хэлъыгъа, хэмылъыгъа, сэ сшӀэрэп, Тхьэм ар ешӀэ. 3-4Тхьэм а лӀыр дихьыий, джэнэтым зэрэригъэхьагъэр сэшӀэ. Пкъы хэлъыгъа, хэмылъыгъа, сэ сшӀэрэп, Тхьэм ар ешӀэ. КъэпӀон умылъэкӀын гущыӀэхэу, цӀыфым къыӀотэжьынхэу зыфимытхэр а лӀым зэхихыгъэх. 5А лӀым сыщытхъунэу сыфай; сэ сшъэхьэкӀэ лъэкӀ зэрэсимыӀэм нэмыкӀыкӀэ сызщытхъунэу сыфаеп. 6Сызщытхъужьынэу сыфэягъэми, зэхэшӀыкӀ зимыӀэм сыфэдэщтыгъэп, сыда пӀомэ, шъыпкъэр къасӀощтыгъ. Ау зысэщыӀэ, зыгорэм Ӏофхэу сшӀэхэрэр зилъэгъухэкӀэ, е гущыӀэхэу сэ къасӀохэрэр зызэхихыхэкӀэ, сызэрилъытэрэм нахьи нахьыбэу симылъытэным пае.

7Тхьэм къысфигъэнэфэгъэ Ӏофышхохэм апае зысымыгъэиныщэным пае, уз горэу къысхэорэ панэм фэдэр спкъы хэлъ хъугъэ. Ар шэйтаным иӀофтабгэ фэд. Зысымыгъэиныщэным пае, лые къысехы. 8А панэр хихыжьынэу Зиусхьаным гъогогъуищэ селъэӀугъ. 9Ау Зиусхьаным къысиӀуагъ: «Сэ сынэшӀу къызэрэпщысфэрэр оркӀэ икъун, сыда пӀомэ, о лъэкӀ уимыӀэ зыхъукӀэ, силъэкӀышхо нахь къэлъагъо». Аущтэу Христос илъэкӀ къысхэлъыным пае, лъэкӀ зэрэсимыӀэмкӀэ нахь сигуапэу сызщытхъужьыщт. 10Арышъ, Христос сызэрэфэлажьэрэм пае, лъэкӀ симыӀэми, къысэхъонхэми, къин слъэгъуми, къин сагъэщэчми, гухэкӀ сиӀэми сэгушӀо; сыда пӀомэ, лъэкӀ симыӀэ зыхъукӀэ, нахь лъэш сэхъу+.

Паул шӀошъхъуныгъэ зиӀэ цӀыфхэу Коринф дэсхэм зэрафэгумэкӀырэр

11ЗэхэшӀыкӀ зимыӀэм фэдэу сыкъэгущыӀагъ, ау аущтэу сыкъэгущыӀэнэу шъо сежъугъэзыгъ. Шъо шъукъысщытхъун фэягъ, сыда пӀомэ, сэ пкӀэ симыӀэми, а апостол инхэу зыфашъуӀохэрэм анахьи сэ зыкӀи санахь цӀыкӀоп+. 12Сызэрэапостолыр къэзгъэшъыпкъэжьырэ Ӏофхэу нэшэнэ гъэшӀэгъонхэри, Ӏофышхо гъэшӀэгъонхэри, лъэкӀ зыхэлъ Ӏофышхохэри шъуадэжь теубытэгъэшхокӀэ сэ щысшӀагъэх+. 13Сэ хьылъэ сызэрэшъуфэмыхъугъэм нэмыкӀэу, адрэ чылыс зэӀукӀэхэм сызэрадэзекӀуагъэм нахьи нахь дэеу сыкъыжъудэзекӀуагъа? Хьылъэ сызэрэшъуфэмыхъугъэмкӀэ губгъэн къысфэшъумылъэгъу+.

14Джы ящэнэрэу шъуадэжь сыкъэкӀонэу сыхьазыр, ау хьылъэ сышъуфэхъущтэп, сыда пӀомэ, сызыфаер шъуимылъкоп, шъоры нахь. Лъфыгъэхэм ятэ-янэхэм апае мылъку аугъоинэу апшъэ илъэп, ау ны-тыхэр ары ялъфыгъэхэм афэзыугъоин фаехэр+. 15Сэ инэу шъо шӀу шъуслъэгъоу, шъо нахь макӀэу шӀу сышъулъэгъужьыми, шъо шъупсэхэм апае зэкӀэ сиӀэр згъэкӀодэу, сэ зызгъэлӀэжьыщтми сигопэщт+. 16Сыд фэдэу щытми, хьылъэ сышъуфэхъугъэп. Ау тхьагъэпцӀыгъэкӀэ сыжъудэзекӀуи, шъусыубытыгъэу шъоӀо+. 17Шъуадэжь сэ къэзгъэкӀогъэ лӀыхэм ащыщ горэмкӀэ шъуишӀуагъэ зэзгъэкӀыжьыгъа? 18Тит шъуадэжь къэкӀонэу селъэӀугъ, сшыхэм ащыщэуи зы гъусэ фэсшӀыгъ. Тит шъуишӀуагъэ къызэригъэкӀыгъэп, арыба? Зыгу-зыпсэкӀэ тызекӀоу, а зы гъогум тытетыгъэба+?

19Мыщ фэдизэу тызпылъыгъэр шъуапашъхьэ зыщыдгъэхыеныр арэу шъогугъа? Ау Христос тыгухэм арылъэу Тхьэм ыпашъхьэ тыщыгущыӀагъ, силъапӀэхэр, мы Ӏоф пстэури зыфатшӀэрэр гурэ псэрэкӀэ нахь лъэкӀ шъодгъэгъотыныр ары+. 20Сыда пӀомэ, шъуадэжь сыкъызыкӀокӀэ, сызэрэфаем шъутемытэу шъузгъотэу, шъори шъузэрэфаеу сышъумыгъотынкӀэ сэщынэ. Зэщыхьаныр, шъугъоныр, губжыныр, зэмызэгъыныр, нэмыкӀ цӀыфхэм ӀаекӀэ атегущыӀэныр, бзэгухьаныр, зышӀошӀыжьыныр, зэхэтхъогъэ Ӏофхэр къэхъунхэкӀэ сэщынэ. 21Шъуадэжь сыкъызыкӀожькӀэ, шъуапашъхьэ Тхьэм сыщигъэцӀыкӀуным сыщэщынэ, псэкӀод зышӀэгъэ цӀыфыбэу зыгухэр мыкъэбзэным, зинэ шӀэным, зимыхъо-мышӀэ псэукӀэу зыхэтхэм афыкӀэмыгъожьыгъэхэм сыгу къырагъэоным сыщэщынэ+.

ЯПШӀЫКӀУЩЭНЭРЭШЪХЬ

Паул шӀошъхъуныгъэ зиӀэ цӀыфхэу Коринф дэсхэм аужырэ Ӏофхэу агуригъэӀуагъэхэр

13^1Шъуадэжь сыкъызэрэкӀорэр мыр ящэнэрэу мэхъу. Ащыгъум сыдрэ Ӏофэу шъуащыщэу зыгорэ зэрыжъугъэмысэрэр анахь макӀэми шыхьатитӀум е шыхьатищым къаӀорэмкӀэ гъэшъыпкъагъэ хъун фае+. 2ЯтӀонэрэу шъуадэжь сызыщэӀэм, мыр къышъуфэзгъэпытэгъагъ. Джы шъуадэжь сыщымыӀэу джыри зэ къышъуфэсэгъэпытэ: ыпэкӀэ псэкӀод зышӀагъэхэмрэ адрэ къэнэгъэ цӀыф пстэумрэ сыкъызыкӀокӀэ сашъхьасыщтэп, 3сыда пӀомэ, къасӀохэрэр къэсэзгъаӀорэр зэрэ Христосыр къэзгъэшъыпкъэжьынэу шъуфай. Христос шъуалъэныкъокӀэ кӀочӀаджэп, илъэкӀышхо шъудэжь къыщегъэлъагъо. 4ЛъэкӀ имыӀэу къащым тыраӀулӀагъэ пэтми, Тхьэм илъэкӀыкӀэ джыри псэу. Ащ фэдэу Христос тыгухэм арылъэу тэри лъэкӀ тимыӀэми, Тхьэм илъэкӀыкӀэ тэри Христос тигъусэу тыпсэущт, тышъуфэлэжьэным пае+.

5ШъуишӀошъхъуныгъэ шъыпкъэмэ зэжъугъэшӀэным пае зыжъугъэунэфыжь. Шъо шъушъхьэкӀэ Исус Христос шъугухэм зэрарылъыр шъошӀэба! Армырмэ шъузтетын фаем шъутемытэу къычӀэкӀыщт. 6Тэ тызтетын фаем тызэрэтетыр зэрэшъушӀэщтым сицыхьэ телъ. 7Мыхъо-мышӀагъэ горэ шъумышӀэнэу Тхьэм телъэӀу. Аущтэу тызфелъэӀурэр тызтетын фаем тытетэу къычӀэкӀыныр арэп, тэ тызтетын фаем тытемытэу цӀыфхэм къащэхъуми, шъо шӀугъэр жъугъэцэкӀэныр ары нахь. 8Сыда пӀомэ, шъыпкъэм тыпэуцоу зи тшӀэн тлъэкӀыщтэп, ау шъыпкъэм пае зыгорэ тшӀэн тлъэкӀыщт. 9ЛъэкӀ тэ тимыӀэми, шъо лъэкӀ шъуиӀэ зыхъукӀэ, тэгушӀо. Зишъыпкъагъэ щыкӀагъэ зи зимыӀэ цӀыф икъугъэхэу шъуигъэхъунэу Тхьэм телъэӀу+. 10Шъуадэжь сыщымыӀэу мы Ӏофхэр къызкӀышъуфэстхырэр шъуадэжь сыкъызыкӀокӀэ, Зиусхьаным къыситыгъэ тетыгъомкӀэ пхъашэу сыкъыжъудэзекӀон фаеу мыхъунэу ары. Шъузгъэунэхъунэу арэп, гурэ псэрэкӀэ нахь лъэкӀ шъозгъэгъотынэу ары нахь, Зиусхьаным а тетыгъор къызкӀыситыгъэр+.

Аужырэ шӀуфэс гущыӀэхэр

11Аужыпкъэм, сшыхэр, шъотхъэжь, зишъыпкъагъэ щыкӀагъэ зи зимыӀэ цӀыф икъугъэхэу шъухъуным ыуж шъуит, зысэжъугъэгъэгушху, шъуигупшысакӀэ зы орэхъу, гупсэф шъуиӀэу шъопсэу. ЕтӀанэ Тхьэу шӀулъэгъумрэ гупсэфымрэ зыдэжь къикӀырэр шъуигъусэщт+.

12ГукъэбзагъэкӀэ ӀаплӀ зэшъущэкӀэу шӀуфэс зэшъухыжь. Тхьэм ицӀыф лъэпӀэ пстэуми шӀуфэс къышъуахыжьы+.

13Ти Зиусхьан Исус Христос ынэшӀу щыфэныгъэ, Тхьэм ишӀулъэгъу, Тхьэм ы Псэ ЛъапӀэ шъо пстэуми шъуерэгъусэх. Амин.

* 1:19 Силуан – Паул дэлажьэу игъогогъухэм ащыщыгъ. Еплъ Апостол. 15:22-18:5.

* 1:21 тиӀоф тшӀэнэу тпшъэ къизылъэхьагъэр – зытырахыгъэ алыджыбзэм зэритымкӀэ: тиӀоф тшӀэнэу дагъэ къытщызыфагъэр.

* 2:12 Троадэ къалэр – къухьэуцупӀэ иӀэу, Эгейскэ хым Ӏутэу, Мисие хэкум щыщыгъ.

* 2:13 Тит – Паул дэлажьэу игъогогъухэм ащыщыгъ. Еплъ Гал. 2:1-3.

* 3:6 зэзэгъыныгъакӀэр – Тхьэм ежьыррэ ицӀыфхэмрэ азыфагу дилъхьэгъэ зэзэгъыныгъэр ары. Мыщ дэжьым Паул зэзэгъыныгъакӀэу Исус Христос ыгъэхъугъэр пэсэрэ зэзэгъыныгъэу пегъымбар Мусэ и Тэурат хабзэм зигугъу ышӀэу итым фегъадэ.

* 3:7 пегъымбар Мусэ ынэгу нэфынэшхоу къыкӀэщырэр – еплъ Пегъымбар Мусэ ятӀонэрэ тхылъэу ытхыгъэм 34:29.

* 3:13 ынэгу рихъуагъ – еплъ Пегъымбар Мусэ ятӀонэрэ тхылъэу ытхыгъэм 34:33.

* 3:14 пэсэрэ зэзэгъыныгъэм итхылъхэм – джуртхэм ятхылъ лъапӀэхэр ары: Тэурат, Орэд ЛъапӀэхэр (Сэбур), пегъымбархэм атхыгъэ тхылъхэри, нэмыкӀхэри.

* 4:6 шӀункӀым нэфынэ къыхэрэкӀ – еплъ Пегъымбар Мусэ апэрэ тхылъэу ытхыгъэм (УблапӀэм) 1:3.

* 4:10 Исус ищыӀэныгъэ тэ тпкъыхэмкӀэ нафэу къэлъэгъоным пае – тэ тызэрэпсэум Исус зэрэпсэур къегъэлъагъо.

* 4:12 тэ къытхэлъэу лӀэныгъэм Ӏоф ешӀэ, ау шъо къышъухэлъэу щыӀэныгъэм Ӏоф ешӀэ – ащ къикӀырэр: тэ, апостолхэм, Христос ехьылӀэгъэ къэбарышӀур зэрэдгъэӀурэм пае, таукӀынкӀи мэхъу, ау шъо а къэбарышӀур зэрэшъодгъэӀурэм пае, мыкӀодыжьын щыӀэныгъэ шъогъоты.

* 4:13 Тхьэм игущыӀэ тхыгъэхэм арыт – яплъ Орэд ЛъапӀэхэм 115:1.

* 5:1 мыкӀодыжьын псэупӀэ – адрэ дунаим пкъэу щытиӀэщтыр ары.

* 5:5 шэсы – еплъ 1 Кор. 15:20.

* 5:14 зы нэбгырэ закъо – Христосыр ары.

* 6:2 Тхьэм игущыӀэ тхыгъэхэм арыт – еплъ Пегъымбар Ешайа тхылъэу ытхыгъэм 49:8.

* 6:15 Белиар – шэйтаныр ары.

* 6:16 Тхьэм къызэриӀуагъэм фэдэу – еплъ Пегъымбар Мусэ ящэнэрэ тхылъэу ытхыгъэм 26:12; Пегъымбар Иезекиил тхылъэу ытхыгъэм 37:27.

* 6:17-18 къеӀо Зиусхьаным – еплъ Пегъымбар Ешайа тхылъэу ытхыгъэм 52:11 ; Пегъымбар Самуел икъэбар ээрыт ятӀонэрэ тхылъым (2-я Царств) 7:14.

* 7:12 мыхъун зышӀагъэр – Коринф къалэм щыӀэ чылыс зэӀукӀэм щыщхэм ащыщэу Паул пэуцухэрэм ятхьэматэр ары. Еплъ 2:5-8.

* 7:12 мыхъун зэришӀагъэр – е Паул, е ащ дэлажьэхэрэм ащыщ гор.

* 8:9 баигъэми – ежь я Тэ дэжь щыӀэу, мы дунаим къызщытехьащтым ыпэкӀэ ары.

* 8:9 тхьамыкӀэ хъугъэ – цӀыфы зэрэхъугъэр ары. Еплъ Фил. 2:6-8.

* 8:15 Тхьэм игущыӀэ тхыгъэхэм зэрарытым фэдэу – еплъ Пегъымбар Мусэ ятӀонэрэ тхылъэу ытхыгъэм 16:18.

* 9:3 тшыхэр – Титрэ (8:16-17) нэмыкӀхэмрэ (8:18,22) ары.

* 9:9 Тхьэм игущыӀэ тхыгъэхэм зэрарытым фэдэу – яплъ Орэд ЛъапӀэхэм 111:9.

* 9:15 Тхьэм итынышхоу къэмыӀошъущт иныр – Тхьэм ежь ы Къо къыпкъырыкӀэу тымыкӀодэу тыкъызэригъэнэжьырэр ары.

* 11:3 Хьао – Еплъ Пегъымбар Мусэ апэрэ тхылъэу ытхыгъэм (УблапӀэм) 3:1-5,13.

* 11:33 сыкъыӀэпыкӀыжьыгъ – еплъ Апостол. 9:23-25.

* 12:2 Христос зыгу илъ лӀы горэ – Паул зигугъу ышӀырэр ежь ышъхь ары.

+ 1:1 Апостол. 18:1-17
+ 1:3 1 Пет. 1:3, Ефес 1:3
+ 1:5 Рим. 8:17, Фил. 3:10, Кол. 1:24
+ 1:6 2 Тим. 2:10
+ 1:8 Апостол. 19:23, 1 Кор. 15:32
+ 1:9 2 Кор. 4:14

+ 1:10 Апостол. 12:11, Апостол. 14:19-20, Апостол. 21:32-33, Апостол. 27:44

+ 1:11 Рим. 15:31, 2 Фесс. 3:2, Апостол. 12:5, Ефес 6:18

+ 1:12 Апостол. 23:1, 2 Тим. 1:3, 1 Кор. 2:4, 1 Кор. 2:13

+ 1:13 1 Кор. 1:8, 1 Фесс. 4:16-18, 1 Фесс. 2:19-20

+ 1:15 1 Кор. 4:19
+ 1:16 Апостол. 19:21, 1 Кор. 16:5
+ 1:18 1 Кор. 1:9
+ 1:19 Апостол. 15:22, Апостол. 16:1
+ 1:20 1 Кор. 14:16, Ӏоф. 3:14
+ 1:22 2 Кор. 5:5, Евр. 6:11, Ефес 1:13

+ 1:23 Рим. 1:9, Гал. 1:20, Фил. 1:8, 1 Фесс. 2:5

+ 2:2 2 Кор. 7:8
+ 2:4 2 Кор. 7:12
+ 2:6 1 Кор. 5:4-5
+ 2:11 1 Пет. 5:8
+ 2:12 Апостол. 16:8, Апостол. 20:6
+ 2:13 2 Кор. 7:6, 2 Кор. 8:6, 2 Кор. 12:18
+ 2:14 Кол. 2:15

+ 2:15 1 Кор. 1:18, УблапӀэ 8:21, МысырикӀыжь 29:18, Ефес 5:2, Фил. 4:18

+ 3:1 Апостол. 18:27, 1 Кор. 16:3

+ 3:3 МысырикӀыжь 24:12, МысырикӀыжь 31:18, Хэбзэ тхыжьыгъэр 6:6,

+ 3:6 Лука 22:20, Ефес 3:7, Кол. 1:23, Рим. 2:27, Иуан 6:63

+ 3:7 МысырикӀыжь 34:29-35
+ 3:14 Марк 6:52, Апостол. 15:21
+ 3:16 МысырикӀыжь 34:34

+ 3:17 Иуан 4:24, Иуан 8:32, Якъуб 2:12, 1 Пет. 2:16, Рим. 6:18, 1 Кор. 7:22, Гал. 5:1

+ 3:18 1 Иуан 3:2, Рим. 8:29, Фил. 3:21
+ 4:1 2 Кор. 3:6
+ 4:2 2 Кор. 2:17, 1 Фесс. 2:3
+ 4:3 2 Кор. 3:14, 2 Кор. 2:15
+ 4:4 Иуан 12:31, Кол. 1:15, Евр. 1:3
+ 4:5 Марк 10:43, 1 Кор. 9:19
+ 4:6 УблапӀэ 1:3
+ 4:7 Рим. 9:21-22, 1 Кор. 2:5
+ 4:8 2 Кор. 7:5
+ 4:9 Иуан 15:20
+ 4:10 Рим. 6:5
+ 4:11 2 Кор. 6:9
+ 4:13 Орэд ЛъапӀэхэр 115:1
+ 4:14 1 Фесс. 4:14
+ 4:16 Рим. 12:2, Ефес 4:23
+ 4:17 Рим. 8:18
+ 4:18 Рим. 8:24, Евр. 11:1
+ 5:2 Рим. 8:23
+ 5:3 1 Кор. 15:53
+ 5:5 2 Кор. 1:22, Ефес 1:14
+ 5:7 2 Кор. 4:18
+ 5:9 Кол. 1:10

+ 5:10 ДжакӀо 3:17, ДжакӀо 11:9, ДжакӀо 12:14, Маттэ 25:31-32, Апостол. 10:42, Рим. 14:10

+ 5:11 2 Кор. 4:2
+ 5:12 2 Кор. 3:1, 2 Кор. 11:16, 2 Кор. 12:1
+ 5:13 Марк 3:21, 2 Кор. 11:1
+ 5:14 Рим. 5:15
+ 5:15 1 Пет. 4:2, Рим. 14:7-8
+ 5:17 Рим. 6:4, Ӏоф. 21:5
+ 5:18 Рим. 5:10-11, Кол. 1:20
+ 5:19 Орэд ЛъапӀэхэр 31:1-2, Рим. 4:8
+ 5:20 Ефес 6:20

+ 5:21 Иуан 8:46, 1 Пет. 2:22, 1 Иуан 3:5, Евр. 4:15, Рим. 8:3, Рим. 1:17, Рим. 4:25, 1 Кор. 1:30

+ 6:1 1 Кор. 3:9

+ 6:4 Апостол. 9:16, Апостол. 16:23, Апостол. 17:5, 2 Кор. 11:23-27

+ 6:7 2 Кор. 10:4, Ефес 6:11-17
+ 6:8 Рим. 3:8
+ 6:9 2 Кор. 4:11
+ 6:10 Иуан 16:22, Апостол. 3:6
+ 6:13 1 Кор. 4:14

+ 6:14 Хэбзэ тхыжьыгъэр 7:3, Ефес 5:7, 1 Иуан 1:6

+ 6:15 1 Кор. 10:21
+ 6:16 Ефес 2:21, 1 Кор. 3:16-17,
+ 6:18 2СА 7:14
+ 7:1 1 Иуан 3:3
+ 7:2 Апостол. 20:33
+ 7:3 Фил. 1:7
+ 7:4 Кол. 1:24
+ 7:5 2 Кор. 2:13, 2 Кор. 4:8

+ 7:6 2 Кор. 1:4, 2 Кор. 2:13, 2 Кор. 8:6, 2 Кор. 12:18

+ 7:8 2 Кор. 2:2-4
+ 7:10 Маттэ 5:4, ДжакӀо 7:3
+ 7:12 1 Кор. 5:1-2, 2 Кор. 2:4
+ 8:2 Марк 12:44
+ 8:3 1 Кор. 16:2
+ 8:4 Рим. 15:26
+ 8:6 2 Кор. 2:13, 2 Кор. 7:6
+ 8:7 1 Кор. 1:5
+ 8:8 1 Кор. 7:6
+ 8:9 Якъуб 2:5, Фил. 2:6-7
+ 8:10 1 Кор. 7:25
+ 8:12 Марк 12:43-44, Лука 21:3
+ 8:14 Апостол. 4:34
+ 8:15 МысырикӀыжь 16:18
+ 8:24 2 Кор. 7:4
+ 9:1 Рим. 15:25
+ 9:3 2 Кор. 8:6, 1 Кор. 16:2

+ 9:6 Ушъый гъэсэпэтхыдэхэр 11:24-25, Лука 6:38, Гал. 6:7

+ 9:7 Хэбзэ тхыжьыгъэр 15:10, МысырикӀыжь 25:2

+ 9:8 Фил. 4:19
+ 9:9 Орэд ЛъапӀэхэр 111:9
+ 9:11 1 Кор. 1:5
+ 9:13 Маттэ 5:16, 1 Пет. 2:12
+ 10:1 Маттэ 11:29
+ 10:2 1 Кор. 4:21, 2 Кор. 13:2, 2 Кор. 13:10
+ 10:4 2 Кор. 6:7, Ефес 6:11
+ 10:7 1 Кор. 3:23, Гал. 3:29
+ 10:8 2 Кор. 13:10
+ 10:10 1 Кор. 1:17
+ 10:17 1 Кор. 1:31
+ 10:18 Рим. 2:29, 1 Кор. 4:5
+ 11:1 2 Кор. 5:13
+ 11:2 Ефес 5:27, Ӏоф. 14:4

+ 11:3 УблапӀэ 3:1, УблапӀэ 3:4, Иуан 8:44, 1 Тим. 2:14

+ 11:4 Гал. 1:6
+ 11:5 2 Кор. 12:11
+ 11:6 1 Кор. 1:17, 2 Кор. 10:10
+ 11:7 1 Кор. 9:18
+ 11:9 2 Кор. 12:13, Фил. 4:15
+ 11:10 Рим. 9:1, 1 Тим. 2:7

+ 11:13 Фил. 1:15, Апостол. 20:30, 2 Пет. 2:1, Ӏоф. 2:2

+ 11:14 Гал. 1:8
+ 11:15 Фил. 3:19
+ 11:16 2 Кор. 5:12
+ 11:18 Фил. 3:3-4
+ 11:19 1 Кор. 4:10
+ 11:20 Гал. 2:4, Гал. 4:3
+ 11:22 Рим. 11:1, Фил. 3:5
+ 11:23 1 Кор. 15:10, 2 Кор. 6:4-5

+ 11:25 Апостол. 16:22-23, Апостол. 14:19, Апостол. 27:41-44

+ 11:26 Гал. 2:4

+ 11:27 Апостол. 18:3, 1 Фесс. 2:9, 2 Фесс. 3:8, 1 Кор. 4:11

+ 11:29 1 Кор. 9:22

+ 11:32 Апостол. 9:24-25

+ 12:1 2 Кор. 5:12, 2 Кор. 11:16, Гал. 1:12, Гал. 2:2, Ефес 3:3

+ 12:10 Марк 10:30, Маттэ 5:11-12, Рим. 5:3
+ 12:11 1 Кор. 15:8-9, 2 Кор. 11:5
+ 12:12 Апостол. 15:12, Рим. 15:19
+ 12:13 2 Кор. 11:9
+ 12:14 2 Кор. 13:1, 1 Кор. 10:33
+ 12:15 Фил. 2:17, Кол. 1:24, 1 Фесс. 2:8
+ 12:16 2 Кор. 11:9
+ 12:18 2 Кор. 8:6, 2 Кор. 8:18
+ 12:19 Рим. 1:9, Рим. 9:1, 1 Кор. 14:26
+ 12:21 1 Кор. 5:1, 1 Кор. 6:18

+ 13:1 2 Кор. 12:14, Хэбзэ тхыжьыгъэр 19:15, Маттэ 18:16

+ 13:4 Рим. 6:4
+ 13:9 1 Кор. 4:10
+ 13:10 2 Кор. 10:8

+ 13:11 Марк 9:50, Рим. 12:18, 1 Фесс. 5:13, Рим. 15:33, Рим. 16:16

+ 13:12 Рим. 16:16, Фил. 4:22

+ https://ibt.org.ru/ebook?id=ADG

Table of Contents

- КъэбарышӀур: ШӀошъхъуныгъэ зиӀэхэу Коринф къалэм дэсхэм апостол Паул ятӀонэрэ тхылъэу афитхыгъэр

- ШӀошъхъуныгъэ зиӀэхэу Коринф къалэм дэсхэм апостол Паул ятӀонэрэ тхылъэу афитхыгъэр

- АПЭРЭШЪХЬ
- ЯТӀОНЭРЭШЪХЬ
- ЯЩЭНЭРЭШЪХЬ
- ЯПЛӀЭНЭРЭШЪХЬ
- ЯТФЭНЭРЭШЪХЬ
- ЯХЭНЭРЭШЪХЬ
- ЯБЛЭНЭРЭШЪХЬ
- ЯЕНЭРЭШЪХЬ
- ЯБГЪОНЭРЭШЪХЬ
- ЯПШӀЭНЭРЭШЪХЬ
- ЯПШӀЫКӀУЗЭНЭРЭШЪХЬ
- ЯПШӀЫКӀУТӀОНЭРЭШЪХЬ
- ЯПШӀЫКӀУЩЭНЭРЭШЪХЬ